A Bizottság 2390/1999/EK rendelete
(1999. október 25.)
az 1663/95/EK rendeletnek a tagállamok által az EMOGA Garanciarészlege számláinak elszámolása végett a Bizottság rendelkezésére bocsátandó számviteli adatok formája és tartalma tekintetében történő alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1287/95/EK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 4. cikke (6) bekezdésére,
tekintettel a legutóbb a 2245/1999/EK rendelettel [3] módosított, a 729/70/EGK tanácsi rendeletnek az EMOGA Garanciarészlege számlaelszámolási eljárása tekintetében történő alkalmazására vonatkozó részletes szabályok megállapításáról szóló, 1995. július 7-i 1663/95/EK bizottsági rendeletre [4] és különösen annak 2. cikke (3) bekezdésére,
mivel:
(1) Az 1663/95/EK rendelet 2. cikkének (1) bekezdésében említett számviteli adatok formáját és tartalmát meg kell állapítani, valamint az 1663/95/EK rendeletnek a tagállamok által az EMOGA Garanciarészlege számláinak elszámolása végett a Bizottság rendelkezésére bocsátandó számviteli adatok formája és tartalma tekintetében történő alkalmazására vonatkozó részletes szabályok megállapításáról szóló, 1999. október 3-i C(96) 2732 bizottsági határozatot hatályon kívül kell helyezni;
(2) A tagállamok számára megfelelő időt kell biztosítani a számítógépes rendszereiken esetlegesen végrehajtandó változtatásokra, és ennek megfelelően az I. mellékletben különbséget kell tenni azok között az adatok között, amelyeknek az 1999. október 16-án kezdődő 2000. pénzügyi évre kell rendelkezésre állniuk, és azok között, amelyeknek a 2000. október 16-án kezdődő 2001. pénzügyi évre kell rendelkezésre állniuk;
(3) A számítógépes formában továbbított információkat bizalmasan és biztonságosan kell kezelni;
(4) Az Európai Mezőgazdasági Orientációs és Garanciaalap Bizottsága az elnök által meghatározott határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1663/95/EK rendelet 2. cikkének (1) bekezdésében említett számviteli adatok formáját és tartalmát, valamint az adatok továbbításának módját az I. melléklet ("X. táblázat"), a II. melléklet (A számítógépes adatállományok EMOGA-hoz történő továbbítására vonatkozó műszaki előírások) és a III. melléklet ("Aide-mémoire") tartalmazza.
2. cikk
(1) Minden tagállam az EMOGA Garanciarészlegének számláján befizetésként, illetve kifizetésként jelentkező minden önálló művelet vonatkozásában a Bizottság rendelkezésére bocsát minden, az I. melléklet táblázatában költségvetési tételenként feltüntetett és "X", "A", illetve "B" betűvel jelölt információt. Ezeknek az adatoknak számítógépes adat formájában kell rendelkezésre állniuk.
(2) A Bizottság írásbeli kérésére és kizárólag az általa végzett okmány- és helyszíni ellenőrzések előkészítése céljából a koordináló szervek az ilyen számítógépes rekordokat a II. mellékletben meghatározott műszaki előírásoknak megfelelően 30 munkanapon belül továbbítják a Bizottsághoz.
(3) A Bizottság biztosítja, hogy a tagállamok által továbbított információkat bizalmasan és biztonságosan kezeljék.
3. cikk
A C(96) 2732 bizottsági határozat hatályát veszti.
4. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 1999. október 16-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. október 25-én.